text: Find sandaler og shorts frem i weekenden
  09 september 2016 kl. 06.29
  Sommeren nægter at give op. Selvom det ifølge kalenderen ikke er sommer, så fortsætter det gode vejr også i den kommende weekend.
  Der er ingen grund til at pakke badebukserne helt væk endnu. Ifølge DMI så er der udsigt til en rigtig dejlig weekend med masser af sol i Syd- og Sønderjylland. De seneste dages varme vejr fortsætter ifølge de seneste prognoser også i de kommende dage.
  Fredag kan der først på dagen være lidt skyet, men senere kan der lokalt komme temperaturer på op til 25 grader. Vinden den er svag til jævn fra sydvest og vest.
  Både lørdag og søndag forventer DMI også temperaturer på op til 25 grader, især i de østlige egne af regionen. Søndag kan der dog først på dagen også komme byger. Vinden den fortsætter med at være svag til jævn.
  Torsdag nåede temperaturen helt op på 27 grader og det var samtidig den senest registrerede officielle sommerdag i de seneste fire år. Grænsen på hvornår det kaldes en sommervejrsdag, den er ifølge DMI på 25 grader.
  
  